Donald Trump, fyrrverandi Bandaríkjaforseti, geymdi í leyfisleysi yfir þrjú hundruð trúnaðarskjöl frá forsetatíð sinni á heimili sínu. Hann fer fram á það að rannsókn á misbrestum hans við meðferð opinberra gagna verði stöðvuð.
New York Times greindi í fyrsta sinn í gær frá umfangi gagnanna frá Trump sem eru til rannsóknar. Fréttamenn New York Times hafa Haft er eftir talsmönnum dómsmálaráðuneytisins að 150 skjöl merkt sem trúnaðarmál Hvíta hússins hafi verið endurheimt frá forsetanum í janúar. Umfang trúnaðargagnanna og innihald þeirra hafi vakið grunsemdir um að fleiri gögn, sem gætu varðað þjóðaröryggi, væru á heimili hans. Því hafi bandaríska leyniþjónustan farið í húsleit á heimili Trumps í Mar-a-Lago í Flórída fyrr í mánuðinum. Þar fundust svo önnur 150 skjöl, einnig merkt með trúnaðarstimpli Hvíta hússins. Rannsakendur segja það vekja ugg að gögnin hafi verið þar mánuðum saman. Þjóðskjalasafnið hafði staðið í stappi við forsetann fyrr á árinu um að gögnum yrði skilað. Það hafi ýtt undir grunsemdir um að forsetinn hafi farið óvarlega með trúnaðargögn ríkisins.
Bandarísk yfirvöld hafa lítið gefið upp um innihald gagnanna, annað en að þar hafi verið viðkvæmar upplýsingar. Fjölmiðlar vestra hafa haft ónefndar heimildir fyrir því að gögnin snerti kjarnavopn, en yfirvöld hafa ekki viljað staðfesta þær heimildir. Í vikunni er von á að hulunni verði svipt af gögnunum, hið minnsta að hluta, þegar dómsmálaráðuneytið veitir frekari upplýsingar um ástæður húsleitarinnar í Mar-A-Lago.
This is this is unprecedented action by the Justice Department. I think it merits an unprecedented transparency. Public has a right to know. What the reasons and justification were for executing a search warrant against the president.
Mike Pence, sem gegndi embætti varaforseta við hlið Donalds Trumps, er meðal þeirra sem hefur kallað eftir frekari skýringum á húsleitinni á heimili fyrrverandi forsetans, sem á sér engin fordæmi í bandarísku réttarkerfi. Hann segir fordæmalausa húsleit gefa tilefni til fordæmalauss gagnsæis, almenningur eigi rétt á því að vita, hvaða ástæður lágu að baki.